作者:楊無咎
標題:玉抱肚
內容:同行同坐。同攜同臥。正朝朝暮暮同歡，怎知終有拋嚲。記江皋惜別，那堪被、流水無情送輕舸。有愁萬種，恨未說破。知重見、甚時可。見也渾閒，堪嗟處、山遙水遠，音書也無個。這眉頭、強展依前鎖。這淚珠、強抆依前墮。我平生、不識相思，為伊煩惱忒大。你還知麼。你知後、我也甘心受催挫。又只恐你，背盟誓、似風過。共別人、忘著我。把洋瀾在，都卷盡與，殺不得、這心頭火。